ગત 26મી જુલાઈએ બેંગલુરુમાં એક ટેક કોન્ફરન્સ યોજાઈ હતી. ફિફ્થ એલિફન્ટ નામની આ કોન્ફરન્સમાં શિવમ શંકર સિંહે એક પ્રેઝન્ટેશન આપ્યું હતું. શિવમ શંકર સિંહ પહેલા ભાજપના જનરલ સેક્રેટરી અને ચૂંટણી પ્લાનર રામ માધવની પ્રચાર ટીમમાં હતા. શિવમે ‘વેપનાઈઝિંગ ડેટા ફોર પોલિટિક્સ’ પર આપેલા પ્રેઝન્ટેશનમાં જણાવ્યું કે, રાજકીય પાર્ટીઓ કઈ રીતે મોબાઈલ ફોનના માધ્યમથી મતદારો સુધી પહોંચે છે અને તેમના સુધી ચોક્કસ મેસેજ પહોંચાડે છે. શિવમ શંકરે અમારા સહયોગી ન્યૂઝ પેપર ઈકોનોમિક ટાઈમ્સને જણાવ્યું કે, તે ભાજપને વિધાનસભા વિસ્તારની પ્રોફાઈલ તૈયાર કરવામાં અને ફિલ્ડ સર્વેનું એનાલિસીસ કરવામાં મદદ કરતા હતા.